CELEX: E2002C0262(01)
Language: mt
Date: 2002-12-18 00:00:00
Title: Deċiżjoni ta' l-Awtorità ta' Sorveljanza ta' l-EFTA Nru 262/02/COL tat- 18 ta' Diċembru 2002 li għall-ħamsa u tletin darba temenda r-Regoli Proċedurali u Sostantivi fil-qasam ta' l-għajnuna ta' l-Istat billi tintroduċi linji ta' gwida ġodda dwar il-metodoloġija għall-analiżi ta' għajnuna ta' l-Istat marbuta ma' spejjeż mhux rekuperabbli

8.5.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               742
            
         DEĊIŻJONI TA' L-AWTORITÀ TA' SORVELJANZA TA' L-EFTA
   Nru 262/02/COL
   tat-18 ta' Diċembru 2002
   li għall-ħamsa u tletin darba temenda r-Regoli Proċedurali u Sostantivi fil-qasam ta' l-għajnuna ta' l-Istat billi tintroduċi linji ta' gwida ġodda dwar il-metodoloġija għall-analiżi ta' għajnuna ta' l-Istat marbuta ma' spejjeż mhux rekuperabbli
   L-AWTORITÀ TA' SORVELJANZA TA' L-EFTA,
   WARA LI KKUNSIDRAT il-Ftehim dwar iż-Zona Ekonomika Ewropea (1), b'mod partikolari l-Artikoli 61 sa 63 tiegħu,
   WARA LI KKUNSIDRAT il-Ftehim bejn l-Istati ta' l-EFTA dwar it-twaqqif ta' l-Awtorità ta' Sorveljanza u l-Qorti tal-Ġustizzja (2), b'mod partikolari l-Artikolu 24 u l-Artikolu 1 tal-Protokoll 3 tiegħu,
   BILLI skond l-Artikolu 24 tal-Ftehim tas-Sorveljanza u l-Qorti, xogħol l-Awtorità ta' Sorveljanza ta' l-EFTA huwa li tapplika d-dispożizzjonijiet tal-Ftehim taż-ZEE relatati ma' l-għajnuna ta' l-Istat,
   BILLI skond l-Artikolu 5(2)(b) tal-Ftehim tas-Sorveljanza u l-Qorti, l-Awtorità ta' Sorveljanza ta' l-EFTA se toħroġ avviżi jew linji ta' gwida dwar setturi definiti fil-Ftehim taż-ZEE, jekk dan huwa pprovdut b'mod espliċitu minn dak il-Ftehim jew il-Ftehim tas-Sorveljanza u l-Qorti jew jekk l-Awtorità ta' Sorveljanza ta' l-EFTA tikkonsidrah neċessarju,
   FILWAQT LI TIFTAKAR ir-Regoli Proċedurali u Sostantivi fil-Qasam ta' l-Għajnuna ta' l-Istat (3) adottati fid-19 ta' Jannar 1994 mill-Awtorità ta' Sorveljanza ta' l-EFTA (4),
   BILLI, fis-26 ta' Lulju 2001, il-Kummissjoni Ewropea adottat Komunikazzjoni li tistabbilixxi l-prinċipji li se tapplika fl-analiżi tagħha ta' l-Għajnuna ta' l-Istat marbuta ma' l-ispiżi mhux rekuperabbli fis-settur ta' l-elettriku (5),
   BILLI din il-Komunikazzjoni hija wkoll rilevanti għaż-Żona Ekonomika Ewropea,
   BILLI għandha tiġi garantita applikazzjoni uniformi tar-regoli ta' l-għajnuna ta' l-Istat taż-ZEE kullimkien fiż-Żona Ekonomika Ewropea,
   BILLI, skond il-punt II taħt l-intestatura “DISPOŻIZZJONIJIET ĠENERALI” fl-aħħar ta' l-Anness XV tal-Ftehim taż-ŻEE, l-Awtorità ta' Sorveljanza ta' l-EFTA, wara konsultazzjoni mal-Kummissjoni Ewropea, għandha tadotta atti li jikkorrespondu ma' dawk adottati mill-Kummissjoni tal-KE, biex jinżammu l-istess kondizzjonijiet ta' kompetittività,
   WARA li kkonsultat lill-Kummissjoni Ewropea,
   FILWAQT li TFAKKAR li l-Awtorità ta' Sorveljanza ta' l-EFTA kienet ikkonsultat lill-Istati ta' l-EFTA waqt laqgħa multilaterali fid-19 ta' Ottubru 2001 dwar is-suġġett,
   ADOTTAT DIN ID-DEĊIŻJONI:
   
               1.
            
            
               Il-Linji ta' Gwida ta' l-Istat għandhom ikunu emendati biż-żieda ta' kapitolu ġdid: il-Kapitolu 21; Metodoloġija għall-analizi ta' għajnuna ta' l-Istat marbuta ma' spejjeż mhux rekuperabbli. Il-kapitolu l-ġdid jinsab fl-Anness I ta' din id-Deċiżjoni.
            
         
               2.
            
            
               L-Istati ta' l-EFTA għandhom ikunu mgħarrfa permezz ta' ittra, flimkien ma' kopja tad-Deċiżjoni u ta' l-Anness I. L-Istati ta' l-EFTA għandhom jintalbu juru l-qbil tagħhom mal-miżuri xierqa li qegħdin jiġu proposti (l-obbligu tar-rendikont fil-punt 21.4.(5)(c)) kif stipulat fl-Anness fi żmien 20 jum ta' xogħol mid-data ta' notifika permezz ta' l-imsemmija ittra.
            
         
               3.
            
            
               Il-Kummissjoni Ewropea għandha tkun infurmata, skond il-punt (D) tal-Protokoll 27 tal-Ftehim taż-ŻEE, permezz ta' kopja ta' din id-Deċiżjoni, flimkien ma' kopja ta' l-Anness I.
            
         
               4.
            
            
               Id-Deċiżjoni kif ukoll l-Anness I għandhom ikunu ppubblikati fis-Sezzjoni taż-ŻEE u s-Suppliment taż-ŻEE fil-Ġurnal Uffiċjali tal-Komunitajiet Ewropej wara li l-Istati ta' l-EFTA jkunu wrew il-qbil tagħhom mal-miżuri proposti.
            
         
               5.
            
            
               It-test awtentiku tad-Deċiżjoni għandu jkun dak fil-lingwa Ingliża.
            
         
      Magħmul fi Brussell, nahr it-18 ta' Diċembru 2002
      
         
            Għall-Awtorità ta' Sorveljanza ta' l-EFTA
         
         Einar M. BULL
         
            President
         
         Hannes HAFSTEIN
         
            Membru Kolleġġjali
         
      
   
   
      (1)  Minn issa 'l quddiem imsejjaħ il-Ftehim taż-ŻEE.
   
      (2)  Minn issa 'l quddiem imsejjaħ il-Ftehim tas-Sorveljanza u l-Qorti.
   
      (3)  Minn issa 'l quddiem imsejħa l-Linji ta' Ġwida ta' l-Istat.
   
      (4)  Inizjalment ippubblikati fil-ĠU L 231, 3.9.1994, is-Suppliment taż-ŻEE Nru 32.
   
      (5)  Il-Komunikazzjoni tinsab fuq il-websajt tal-Kummissjoni:
   http://europa.eu.int/comm/competition/state_aid/legislation/stranded_costs/en.pdf
   
      ANNESS
      
         “21.   Metodoloġija għall-analizzar ta' l-għajnuna ta' l-Istat marbuta ma' spejjeż mhux rekuperabbli
         21.1.   INTRODUZZJONI
         
                     (1)
                  
                  
                     Id-Direttiva 96/92/KE tal-Parlament Ewropew u tal-Kunsill tad-19 ta' Diċembru 1996, dwar ir-regoli komuni għas-suq intern ta' l-elettriku (1) (minn hawn 'il quddiem imsejħa ‘id-Direttiva’ jew ‘id-Direttiva 96/92/KE’) stabbilixxiet il-prinċipji li jirregolaw il-ftuħ ta' l-industrija Ewropea ta' l-elettriku għall-kompetittività.
                  
               
                     (2)
                  
                  
                     Id-Direttiva hawn fuq imsemmija kienet integrata fil-Ftehim taż-ŻEE permezz tad-Deċiżjoni tal-Kumitat Konġunt taż-ŻEE Nru 168/1999 (2) tas-26 ta' Novembru 1999.
                  
               
                     (3)
                  
                  
                     It-tranżizzjoni gradwali minn sitwazzjoni li fiha l-kompetizzjoni kienet ristretta fil-biċċa l-kbira tagħha, għal waħda ta' kompetizzjoni ġenwina fuq il-livell taż-ŻEE, trid titwettaq f'kondizzjonijiet ekonomiċi aċċettabbli fejn għandhom jitqiesu l-karatteristiċi speċifiċi ta' l-industrija ta' l-elettriku. Dan it-tħassib huwa diġà rifless b'mod ċar ħafna fit-test tad-Direttiva nfisha.
                  
               
                     (4)
                  
                  
                     Biex l-Istati ta' l-EFTA jkunu jistgħu jlaħħqu ma' diversi sitwazzjonijiet ta' natura speċifika ħafna, l-Artikolu 24 tad-Direttiva jippermettilhom jiddifferixxu l-applikazzjoni ta' xi dispożizzjonijiet tad-Direttiva għal perjodu trażitorju. Il-mekkaniżmi ta' għajnuna ta' l-Istat maħluqa biex iħallu lill-intrapriżi tas-settur ta' l-elettriku jadattaw ruħhom għall-introduzzjoni tal-kompetittività f'kondizzjonijiet favorevoli ma jidħlux fl-ambitu tad-derogi li jipprovdi għalihom l-Artikolu 24.
                  
               
                     (5)
                  
                  
                     L-għan ta' dawn il-Linji ta' Gwida huwa li jiġi ċċarat kif l-Awtorità bi ħsiebha, fid-dawl tad-Direttiva 96/92/KE, tapplika r-regoli tal-Ftehim taż-ŻEE għal għajnuna ta' l-Istat ta' dan it-tip. Dawn il-Linji ta' Gwida ma jippreġudikawx ir-regoli ta' l-għajnuna ta' l-Istat li joriġinaw minn oqfsa, linji ta' gwida u avviżi rilevanti oħra. B'mod partikolari, l-Awtorità se tkompli tawtorizza l-għajnuniet reġjonali u ambjentali skond il-linji ta' gwida rispettivi. Bl-istess mod, l-għajnuna li ma tkunx tista' tiġi awtorizzata skond l-Artikolu 61 tal-Ftehim taż-ŻEE, fejn ikun xieraq tiġi eżaminata fid-dawl ta' l-Artikolu 59(2) tal-Ftehim taż-ŻEE.
                  
               21.2.   MIŻURI TRAŻITORJI U GĦAJNUNA TA' L-ISTAT
         
                     (1)
                  
                  
                     L-Artikolu 24 tad-Direttiva 96/92/KE, kif adattat mill-Artikolu 1(i) tad-Deċiżjoni Nru 168/1999 tal-Kumitat Konġunt taż-ŻEE tas-26 ta' Novembru 1999, jistipula li l-Awtorità tista' tawtorizza l-miżuri tranżitorji li jidderogaw mid-Direttiva għal żmien qasir (3):
                     ‘Dawk l-Istati ta' l-EFTA li ma jistgħux jonoraw l-impenji u l-garanziji ta' mmaniġġjar li kienu daħlu għalihom qabel id-dħul fis-seħħ tad-Deċiżjoni Nru 168/1999 tal-Kumitat Konġunt taż-ŻEE tas-26 ta' Novembru 1999 minħabba d-dispożizzjonijiet ta' dik id-Deċiżjoni, jistgħu japplikaw għal reġim tranżitorju skond l-Artikolu 24(1) u (2). L-applikazzjonijiet għal perjodu tranżitorju jridu jaslu għand l-Awtorità ta' Sorveljanza ta' l-EFTA mhux aktar tard minn sitt xhur wara d-dħul fis-seħħ tad-Deċiżjoni Nru 168/1999 tal-Kumitat Konġunt taż-ŻEE tas-26 ta' Novembru 1999’.
                  
               
                     (2)
                  
                  
                     Skond l-istat attwali tad-dibattitu, l-Awtorità temmen li d-deċiżjonijiet tagħha meħuda skond l-Artikolu 24 jistgħu jawtorizzaw reġim tranżitorju biss jekk minn qabel tkun sabet li l-miżuri notifikati mill-Istati ta' l-EFTA skond dak l-Artikolu huma inkompatibbli mad-dispożizzjonijiet stipulati fil-Kapitoli IV, V, VI u VII tad-Direttiva. Skond l-Artikolu 24 tad-Direttiva, l-Awtorità biss tista' tawtorizza derogi minn dawk id-dispożizzjonijiet.
                  
               
                     (3)
                  
                  
                     Għalhekk, sistema ta' imposti mdaħħla minn Stat ta' l-EFTA permezz ta' fond apposta biex jikkompensa għall-ispejjeż ta' l-impenji jew il-garanziji li hemm sogru li ma jiġux onorati minħabba l-applikazzjoni tad-Deċiżjoni Nru 168/1999, ma tikkostitwix miżura li tista' tibbenifika minn deċiżjoni ta' l-Awtorità li tawtorizza reġim tranżitorju skond l-Artikolu 24 tad-Direttiva 96/92/KE; miżura bħal din ma tinħtieġx deroga mill-kapitoli rilevanti tad-Direttiva. Imma, mill-banda l-oħra, tista' tikkostitwixxi għajnuna ta' l-Istat, koperta mill-Artikolu 61 tal-Ftehim taż-ŻEE u l-Protokoll 3 tal-Ftehim bejn l-Istati ta' l-EFTA dwar it-twaqqif ta' Awtorità ta' Sorveljanza u ta' Qorti tal-Ġustizzja.
                  
               
                     (4)
                  
                  
                     L-għan ta' dawn il-Linji ta' Gwida huwa li juru kif l-Awtorità bi ħsiebha tapplika r-regoli tal-Ftehim taż-ŻEE fir-rigward ta' għajnuna ta' l-Istat fil-każ ta' miżuri ta' għajnuna maħluqa biex jikkumpensaw għall-ispejjeż ta' l-impenji jew il-garanziji li hemm is-sogru li ma jkunux jistgħu jibqgħu jiġu onorati kif stipulat fid-Deċiżjoni 168/1999. B'mod partikolari, il-Linji ta' Gwida ma japplikawx għall-miżuri li ma jistgħux ikunu kklassifikati bħala għajnuna ta' l-Istat fis-sens ta' l-Artikolu 61(1) tal-Ftehim taż-ŻEE.
                  
               21.3.   DEFINIZZJONI TA' ‘SPEJJEŻ MHUX REKUPERABBLI’ ELIĠIBBLI
         
                     (1)
                  
                  
                     Impenji jew garanziji ta' mmaniġġjar bħal dawn normalment jissejħu ‘spejjeż mhux rekuperabbli’. Dawn jista', fil-prattika, ikollhom varjetà ta' forom: kuntratti ta' xiri fit-tul, investimenti magħmula b'garanzija ta' bejgħ impliċita jew espliċita, investimenti magħmula 'l barra mill-ambitu ta' l-attività normali, eċċ. Biex jikkwalifikaw bħala spejjeż mhux rekuperabbli eliġibbli li l-Awtorità tista' tirrikonoxxi, dawn l-impenji jew garanziji jridu jissodisfaw il-kriterji li ġejja:
                     
                                 (a)
                              
                              
                                 ‘L-impenji jew il-garanziji ta' mmaniġġjar’ li jistgħu jikkawżaw spejjeż mhux rekuperabbli jridu jkunu saru qabel is-27 ta' Novembru 1999, id-data li fiha daħlel fis-seħħ id-Deċiżjoni Nru 168/1999.
                              
                           
                                 (b)
                              
                              
                                 Ir-realtà u l-validità ta' dawn l-impenji jew garanziji jridu jkunu aċċertati fid-dawl tad-dispożizzjonijiet legali u kuntrattwali li minnhom jirriżultaw u tal-kuntest leġiżlattiv li fih ikunu ntgħamlu.
                              
                           
                                 (ċ)
                              
                              
                                 Dawn l-impenji jew garanziji ta' mmaniġġjar iridu jkunu suġġetti għar-riskju li mhumiex se jkunu onorati minħabba d-dispożizzjonijiet tad-Direttiva 96/92/KE. Konsegwentement, biex jikkwalifikaw bħala spejjeż mhux rekuperabbli, l-impenji jew il-garanziji jridu jsiru non-ekonomiċi minħabba l-effetti tad-Direttiva u jridu jinfluwenzaw il-kompettitività ta' l-intrapriża konċernata b'mod sinifikanti. Sitwazzjoni bħal din trid, b'mod partikolari, iġġiegħel lill-intrapriża konċernata tagħmel l-entraturi kontabbli meħtieġa (per eżempju l-proviżjonijiet) maħsuba biex jilqgħu għall-impatt prevedibbli ta' l-impenji jew il-garanziji.
                                 Speċjalment fejn, bħala riżultat ta' l-impenji jew il-garanziji konċernati, il-vijabilità ta' l-intrapriżi tista' tkun ipperikolata minħabba n-nuqqas ta' għajnuna jew miżuri tranżitorji, l-impenji jew il-garanziji jitqiesu li jissodisfaw il-ħtiġiet stipulati fil-paragrafu preċedenti.
                                 L-effett ta' dawn l-impenji jew il-granziji fuq il-kompetittività jew il-vijabilità ta' l-intrapriżi konċernati jkun valutat fil-livell ta' l-intrapriżi konsolidati. Biex impenji jew garanziji jikkostitwixxu spejjeż mhux rekuperabbli, trid tkun teżisti l-possibbiltà li tiġi stabbilita relazzjoni ta' kawża u effett bejn id-dħul fis-seħħ tad-Deċiżjoni 168/1999 u d-diffikultà li għandhom l-intrapriżi konċernati biex jonoraw jew jaċċertaw rispett lejn l-impenji u l-garanziji konċernati. Biex tiġi stabbilita din ir-relazzjoni ta' kawża u effett, l-Awtorità tikkunsidra kull waqa' fil-prezzijiet ta' l-elettriku jew telf fis-suq ta' l-ishma li jkunu sofrew l-intrapriżi konċernati. L-impenji u l-garanziji li ma setgħux kienu onorati irrispettivament mid-dħul fis-seħħ tad-Deċiżjoni 168/1999 ma jikkostitwixxux spejjeż mhux rekuperabbli.
                              
                           
                                 (d)
                              
                              
                                 Impenji jew garanziji bħal dawn iridu jkunu irrevokabbli. Jekk intrapriża jkollha l-possibbiltà li tirrevoka impenji jew garanziji simili bi ħlas ta' pagament, jew li b'xi mod timmodifika dawn l-impenji u l-garanziji, dan il-fatt jitqies fl-ikkalkular ta' l-ispejjeż mhux rekuperabbli eliġibbli.
                              
                           
                                 (e)
                              
                              
                                 L-impenji jew il-garanziji li jorbtu intrapriżi li jappartjenu għall-istess grupp, ma jistgħux, bħala regola, jikkwalifikaw bħala spejjez mhux rekuperabbli.
                              
                           
                                 (f)
                              
                              
                                 L-ispejjeż li mhumiex rekuperabbli huma spejjeż ekonomiċi li jridu jikkorrespondu mas-somom attwali investiti, imħallsa jew li jridu jitħallsu bis-saħħa ta' l-impenji jew il-garanziji li minnhom jirriżultaw: għalhekk, mhumiex aċċettabbli kalkoli b'rata fissa sakemm ma jkunx hemm prova li dawn jikkorrespondu mar-realtà ekonomika.
                              
                           
                                 (g)
                              
                              
                                 L-ispejjeż mhux rekuperabbli jridu jiġu kkalkulati wara li jkunu tnaqqsu d-dħul, il-profitti jew il-valur magħdud assoċjati ma' l-impenji jew il-garanziji li minnhom ikunu rriżultaw.
                              
                           
                                 (h)
                              
                              
                                 L-ispejjeż mhux rekuperabbli jridu jiġu vvalutati wara li tkun tnaqqset l-għajnuna mħallsa jew li trid titħallas fir-rigward ta' l-assi li għalihom jirrelataw. B'mod partikolari, meta impen jew garanzija ta' mmaniġġjar jikkorrispondu ma' investiment li jkun ibbenifika minn għajnuna ta' l-Istat, il-valur ta' l-għajnuna jrid jitnaqqas minn kwalunkwe spejjeż mhux rekuperabbli li jirriżultaw minn dan l-impenn jew garanzija.
                              
                           
                                 (i)
                              
                              
                                 Kull meta l-ispejjeż mhux rekuperabbli jirriżultaw minn impenji jew garanziji li huwa diffiċli li jkunu onorati minħabba d-Deċiżjoni 168/1999, fil-kalkolu ta' l-ispejjeż mhux rekuperabbli eliġibbli titqies il-bidla attwali li tkun seħħet matul iż-żmien fil-kondizzjonijiet ekonomiċi u kompetittivi tas-swieq nazzjonali u tas-suq komuni ta' l-elettriku. B'mod partikolari, meta l-impenji u l-garanziji jkunu jistgħu jikkostitwixxu spejjeż mhux rekuperabbli minħabba l-waqa' prevedibbli fil-prezzijiet ta' l-elettriku, fil-kalkolu ta' l-ispejjeż mhux rekuperabbli jridu jitqiesu l-movimenti attwali fil-prezzijiet ta' l-elettriku.
                              
                           
                                 (j)
                              
                              
                                 Spejjeż amortizzati qabel it-transpożizzjoni tad-Deċiżjoni 168/1999 f'liġi nazzjonali ma jistgħux joħolqu lok għal spejjeż mhux rekuperabbli. Madankollu, il-proviżjonijiet jew l-iżvalutar ta' l-assi mdaħħla fil-kotba tal-bilanċ ta' l-intrapriżi konċernati bl-għan espliċitu li jitqiesu l-effetti prevedibbli tad-Deċiżjoni jistgħu jikkostitwixxu spejjeż mhux rekuperabbli.
                              
                           
                                 (k)
                              
                              
                                 L-ispejjeż mhux rekuperabbli ma jistgħux jaqbżu l-livell minimu meħtieġ biex l-intrapriżi konċernati jitħallew ikomplu jonoraw jew jaċċertaw rispett lejn l-impenji jew il-garanziji li dwarhom tqajjem dubji d-Deċiżjoni 168/1999 (4). Konsegwentement, ikollhom jiġu kkalkulati billi titqies is-soluzzjoni l-aktar ekonomika (fin-nuqqas ta' kwalunkwe għajnuna) mill-perspettiva ta' l-intrapriżi konċernati. Dan jista' jwassal, fost affarijiet oħra, għat-tmiem ta' impenji jew garanziji li huma l-oriġini ta' spejjeż mhux rekuperabbli jew id-disponiment ta' l-assi kollha jew parti minnhom li huma l-oriġini ta' spejjeż mhux rekuperabbli (fil-każi fejn dan mhuwiex kuntrarju għall-istess prinċipji ta' dawn l-impenji jew garanziji).
                              
                           
                                 (l)
                              
                              
                                 L-ispejjeż li xi intrapriżi jista' jkollhom wara li jeskadi l-limitu ta' żmien indikat fl-Artikolu 26 tad-Direttiva (26 ta' Novembru 2006) ma jistgħux, bħala regola, jikkostitwixxu spejjeż mhux rekuperabbli eliġibbli fl-ambitu tas-sens ta' din il-metodoloġija (5). Imma, jekk ikun meħtieġ, l-Awtorità tista', meta jkun il-waqt, tqis dawn l-impenji u garanziji u, jekk ikun xieraq, tikkonsidrahom bħala spejjeż mhux rekuperabbli eliġibbli fil-fażi li jkun imiss għall-ftuħ tas-suq komuni ta' l-elettriku.
                              
                           
                                 (m)
                              
                              
                                 Fil-każ ta' dawk l-Istati ta' l-EFTA li jiftħu s-swieq tagħhom aktar malajr minn meta huwa meħtieġ skond id-Deċiżjoni Nru 168/1999 tal-Kumitat Konġunt taż-ŻEE, l-Awtorità tista' taqbel li tqis bħala spejjeż mhux rekuperabbli skond din il-metodoloġija dawk l-ispejjeż li xi intrapriżi jista' jkollhom wara li jeskadi l-limitu ta' żmien indikat fl-Artikolu 26 tad-Direttiva jekk dawn l-ispejjeż jirriżultaw minn impenji jew garanziji li jissodisfaw il-kriterji stipulati fil-punti (a) sa (1) fit-taqsima 21.3 ta' hawn fuq u sakemm huma limitati sa perjodu ta' żmien li ma jaqbiżx il-31 ta' Diċembru 2010.
                              
                           
               21.4.   SPEJJEŻ MHUX REKUPERABBLI U GĦAJNUNA TA' L-ISTAT
         
                     (1)
                  
                  
                     Il-prinċipju ġenerali stabbilit fl-Artikolu 61 (1) tal-Ftehim taż-ŻEE huwa li l-għajnuna mill-Istat hija pprojbita. Madankollu, il-paragrafi 2 u 3 ta' dak l-Artikolu jipprovdu għal numru ta' derogi minn din ir-regola ġenerali. Barra dan, skond l-Artikolu 59(2) tal-Ftehim taż-ŻEE, ‘intrapriżi li jkunu fdati bl-immaniġġjar ta' servizzi ta' interess ekonomiku ġenerali jew li għandhom il-karattru ta' monopolju fiskali’ huma soġġetti għar-regoli stipulati fil-Ftehim taż-ZEE, b'mod partikolari r-regoli tal-kompetittività, sakemm l-applikazzjoni ta' dawn ir-regoli ma tfixkilx l-eżekuzzjoni, f'sens legali jew fil-fatt, tax-xogħol li jkun fdat lilhom. Ikun xi jkun il-każ, il-kummerċ ma jistax jiġi affettwat b'mod kuntrarju għall-interessi tal-Partijiet Kontraenti.
                  
               
                     (2)
                  
                  
                     L-għajnuna ta' l-Istat li tikkorrespondi ma' l-ispejjeż mhux rekuperabbli eliġibbli definiti f'dawn il-Linji ta' Gwida hija maħluqa biex tkun iffaċilitata t-tranżizzjoni mill-intrapriżi tas-settur ta' l-elettriku għal suq kompetittiv ta' l-elettriku. L-Awtorità tista' tkun favur din ix-xorta ta' għajnuna bil-patt li t-tagħwiġ tal-kompetittività huwa konrobilanċjat mill-kontribuzzjoni mogħtija mill-għajnuna biex jintlaħaq għan komuni li mhux possibbli jintlaħaq mill-forzi tas-suq. Mhux biss, it-tagħwiġ tal-kompetittività li jirriżulta minn għajnuna mħallsa biex tkun iffaċilitata t-tranżazzjoni għall-intrapriżi tas-settur ta' l-elettriku minn suq ftit jew wisq magħluq għal wieħed li ġie parzjalment liberalizzat ma jistax ikun kuntrarju għall-interess komuni meta dan it-tagħwiġ huwa limitat fis-sens ta' żmien u fis-sens ta' l-effetti li jħalli, għaliex il-liberalizzazzjoni tas-suq ta' l-elettriku hija fl-interess ġenerali tas-suq taż-ZEE u tgħin fil-proċess tat-twaqqif tas-suq intern. L-Awtorità hija wkoll ta' l-opinjoni li għajnuna mogħtija għal spejjeż mhux rekuperabbli tippermetti lill-intrapriżi tas-settur ta' l-elettriku jnaqqsu r-riskji marbuta ma' l-impenji jew l-investimenti storiċi tagħhom u b'hekk jinħoloq inkuraġġament għal dawn l-intrapriżi biex iżommu l-investimenti tagħhom għat-tul. Fl-aħħarnett, li kieku ma kienx hemm kumpens għall-ispejjeż mhux rekuperabbli, kien ikun hemm riskju akbar li l-intrapriżi konċernati jgħaddu lill-klijenti tagħhom l-ispejjeż kollha ta' l-impenji jew il-garanziji anti-ekonomiċi tagħhom.
                  
               
                     (3)
                  
                  
                     Min-naħa l-oħra, b'mod differenti minn setturi liberalizzati oħra, l-għajnuna bħala kumpens għall-ispejjeż mhux rekuperabbli fis-settur ta' l-elettriku jsibu ġustifikazzjoni fil-fatt li l-liberalizzazzjoni tas-suq ta' l-elettriku ma twettqitx la fi żmien ta' progress teknoloġiku aktar imgħaġġel u l-anqas meta kien hemm żieda fid-domanda, u mill-fatt l-ieħor li mhux immaġinabbli kif wieħed jista' jibqa' jistenna sakemm l-intrapriżi tas-settur ta' l-elettriku jsibu ruħhom f'diffikultà biex, fl-interessi tal-ħarsien ta' l-ambjent, is-sigurezza tal-provvedimenti u l-immaniġġjar mingħajr intoppi ta' l-ekonomiji tal-pajjiżi taż-ZEE, ikun ikkunsidrat li tingħatalhom għajnuna ta' l-Istat.
                  
               
                     (4)
                  
                  
                     F'dan il-kuntest, l-Awtorità hija ta' l-opinjoni li għajnuna maħsuba biex tikkumpensa għal spejjeż mhux rekuperabbli normalment tikkwalifika għad-deroga skond l-Artikolu 61(3)(c) tal-Ftehim taż-ŻEE jekk l-għajnuna tiffaċilita l-iżvilupp ta' ċerti attivitajiet ekonomiċi mingħajr ma tolqot ħażin lill-kondizzjonijiet tal-kummerċ b'mod kuntrarju għall-interess komuni.
                  
               
                     (5)
                  
                  
                     Mingħajr preġudizzju għad-dispożizzjonijiet speċifiċi li joħorġu mil-linji ta' gwida għall-eżekuzzjoni tad-dispożizzjonijiet dwar l-għajnuna ta' l-Istat taż-ŻEE, inklużi l-linji ta' gwida għall-għajnuna ta' l-Istat biex jitħares l-ambjent (6), l-Awtorità tista', bħala prinċipju, taċċetta bħala konformi ma' l-Artikolu 61(3)(c) tal-Ftehim taż-ŻEE dik l-għajnuna maħsuba bħala kumpens għall-ispejjeż mhux rekuperabbli eliġibbli li tissodisfa l-kriterji li ġejjin:
                     
                                 (a)
                              
                              
                                 L-għajnuna trid isservi biex tikkupensa għall-ispejjeż mhux rekuperabbli eliġibbli li ġew determinati u individwalizzati b'mod ċar. Din l-għajnuna fl-ebda ċirkostanza m'għandha taqbeż l-ammont ta' l-ispejjeż mhux rekuperabbli.
                              
                           
                                 (b)
                              
                              
                                 L-arranġamenti għall-ħlas ta' l-għajnuna jridu jippermettu li jitqiesu l-iżviluppi ġejjiena fil-qasam tal-kompetittività. Dawn l-iżviluppi jistgħu jitkejlu b'mod partikolari permezz ta' fatturi kwantifikabbli (prezzijiet, l-ishma fis-suq, fatturi rilevanti oħra indikati mill-Istat ta' l-EFTA). Minħabba li t-tibdil fil-kondizzjonijiet tal-kompettitività għandhom effett dirett fuq l-ammont ta' l-ispejjeż mhux rekuperabbli eliġibbli, l-ammont ta' l-għajnuna mħallas għandu bilfors ikun ikkondizzjonat mill-iżvilupp ta' kompetittività ġenwina, u fil-kalkolu ta' għajnuna mħallsa tul perjodu ta' żmien għandu jitqies it-tibdil fil-fatturi rilevanti biex jitkejjel il-grad miksub ta' kompetittività.
                              
                           
                                 (ċ)
                              
                              
                                 L-Istat ta' l-EFTA jrid jaċċetta li jibgħat rapport annwali lill-Awtorità li fih, b'mod partikolari, jiddeskrivi l-iżviluppi fis-sitwazzjoni tal-kompetittività fis-suq ta' l-elettriku tiegħu billi jissemma, fost ħwejjeġ oħra, it-tibdil osservat fil-fatturi kwantifikabbli rilevanti. Dan ir-rapport annwali għandu jagħti dettalji dwar kif ġew ikkalkulati l-ispejjeż mhux rekuperabbli meqjusa għas-sena rilevanti kif ukoll jispeċifika l-ammonti ta' għajnuna mħallsa.
                              
                           
                                 (d)
                              
                              
                                 In-natura digressiva ta' l-għajnuna maħsuba biex tikkumpensa għall-ispejjeż mhux rekuperabbli tikkostitwixxi element pożittiv fil-valutazzjoni ta' l-Awtorità; fil-fatt, din tgħin lill-intrapriża konċernata biex tħaffef it-tħejjijiet tagħha għal suq ta' l-elettriku liberalizzat.
                              
                           
                                 (e)
                              
                              
                                 L-akbar ammont ta' għajnuna li jista' jitħallas lil intrapriża partikolari biex ikunu kkumpensati l-ispejjeż mhux rekuperabbli jrid ikun speċifikat bil-quddiem. F'dan l-ammont irid jitqies il-qligħ mill-produttività li tista' tagħmel l-intrapriża.
                                 Bl-istess mod, l-arranġamenti dettaljati għall-ikkalkolar u l-finanzjament ta' għajnuna maħsuba biex tikkumpensa għal spejjeż mhux rekuperabbli kif ukoll il-perjodu massimu ta' żmien li għalih tista' titħallas din l-għajnuna jridu jkunu speċifikati b'mod ċar bil-quddiem. In-notifika ta' din l-għajnuna għandha tispeċifika b'mod partikolari kif jitqies it-tibdil fid-diversi fatturi msemmija fil-punt (b).
                              
                           
                                 (f)
                              
                              
                                 Biex tkun evitata kwalunkwe akkumulazzjoni ta' għajnuna, l-Istat ta' l-EFTA jaċċetta bil-quddiem li ma jħallasx għajnuna għas-salvataġġ jew ir-ristrutturazzjoni lill-intrapriżi benefiċjarji ta' għajnuna għal spejjeż mhux rekuperabbli. L-Awtorità hija ta' l-opinjoni li l-ħlas ta' kumpens għal spejjeż mhux rekuperabbli marbuta ma' investimenti f'assi li ma joffru l-ebda prospetti ta' vijabilità fit-tul ma jiffaċilitax it-tranżizzjoni tas-settur ta' l-elettriku għal suq liberalizzat u ma jistax, għaldaqstant, jikkwalifika għad-deroga skond l-Artikolu 61(3)(c) tal-Ftehim taż-Żee.
                              
                           
               
                     (6)
                  
                  
                     Madankollu, l-Awtorità għandha riżervi serji ħafna dwar għajnuna maħsuba biex tikkumpensa l-ispejjeż mhux rekuperabbli li ma jissodisfawx il-kriterja msemmija hawn fuq jew li x'aktarx joħolqu tagħwiġ fil-qasam tal-kompetittività li huwa kontra l-interess komuni għal dawn ir-raġunijiet li ġejjin:
                     
                                 (a)
                              
                              
                                 L-għajnuna mhijiex marbuta ma' spejjeż mhux rekoverabbli eliġibbli li jikkonformaw mad-definizzjoni ta' hawn fuq jew ma' spejjeż mhux rekoverabbli definiti u individalizzati b'mod ċar jew taqbeż l-ammont ta' l-ispejjeż mhux rekoverabbli eliġibbli.
                              
                           
                                 (b)
                              
                              
                                 L-għajnuna hija maħsuba biex tħares il-qligħ kollu jew parti minnu li sar qabel id-dħul fis-seħħ tad-Deċiżjoni 168/1999, mingħajr ma jitqiesu b'mod strett l-ispejjeż mhux rekuperabbli eliġibbli li jistgħu jirriżultaw mill-introduzzjoni tal-kompetittività.
                              
                           
                                 (ċ)
                              
                              
                                 L-ammont ta' għajnuna mhuwiex se jkun aġġustat biex jitqiesu d-differenzi bejn l-ipoteżi ekonomiku u tas-suq li kien intgħamel fil-bidunett meta kienu ġew stmati l-ispejjeż mhux rekuperabbli u t-tibdil reali li għaddew minnu matul iż-żmien.
                              
                           
               21.5.   METODU TA' FINANZJAMENT TA' GĦAJNUNA MAĦSUBA BĦALA KUMPENS GĦAL SPEJJEŻ MHUX REKUPERABBLI
         
                     (1)
                  
                  
                     L-Istati ta' l-EFTA huma liberi li jagħżlu l-metodi ta' finanzjament ta' għajnuna maħsuba bħala kumpens għal spejjeż mhux rekuperabbli li jikkonsidraw bħala l-aktar xierqa. Madankollu, biex tawtorizza għajnuna bħal din, l-Awtorità trid tiżgura li l-arranġamenti għall-finanzjament ma joħolqux effetti li jkunu f'konflitt ma' l-għanijiet tad-Direttiva 96/92/KE jew ma' l-interessi tal-Partijiet Kontraenti. Ma' l-interessi tal-Partijiet Kontraenti jitqiesu, fost ħwejjeġ oħra, il-ħarsien tal-konsumatur, il-moviment liberu ta' l-oġġetti u s-servizzi, u l-kompetittività.
                  
               
                     (2)
                  
                  
                     L-arranġamenti għall-finanzjament ma jridux ikunu ta' deterrent għad-dħul ta' intrapriżi esterni jew operaturi ġodda f'ċerti swieq nazzjonali jew reġjonali. B'mod partikolari, għajnuna maħsuba bħala kumpens għal spejjeż mhux rekuperabbli ma tistax tkun iffinanzjata mid-dazji fuq l-elettriku fi tranżitu bejn l-Istati taż-ŻEE jew mid-dazji marbuta mad-distanza bejn il-produttur u l-konsumatur.
                  
               
                     (3)
                  
                  
                     L-Awtorità tiżgura wkoll li l-arranġamenti ta' finanzjament għal għajnuna maħsuba bħala kumpens għal spejjeż mhux rikoperabbli jipprovdu trattament imparzjali għall-konsumaturi eliġibbli u għal dawk li mhumiex. Għal dan il-għan, ir-rapport annwali msemmi fil-punt (c) tat-Taqsima 21.4 jispeċifika t-tqassim tas-sorsi ta' finanzjament maħsuba bħala kumpens għal spejjeż mhux rekuperabbli. Meta l-konsumaturi li mhumiex eliġibbli jipparteċipaw fil-finanzjament ta' spejjeż mhux rekuperabbli direttament permezz tat-tariffa għax-xiri ta' l-elettriku, dan irid jiġi speċifikat b'mod ċar. Il-kontribuzzjoni imposta fuq iż-żewġ kategoriji ta' konsumaturi (dawk eliġibbli u dawk li mhumiex) ma tridx taqbeż il-parti ta' l-ispejjeż mhux rekuperabbli li se jkun hemm kumpens għaliha li tikkorrespondi mal-parti tas-suq rappreżentata minn dawk il-konsumaturi.
                  
               
                     (4)
                  
                  
                     Fil-każ tal-ġbir ta' fondi minn intrapriżi privati bil-għan li jkunu ffinanzjati mekkaniżmi ta' għajnuna maħsuba biex jikkumpensaw għal spejjeż mhux rekuperabbli, l-immaniġġjar ta' dawk il-fondi għandu jkun separat b'mod ċar minn dak tar-riżorsi normali ta' l-intrapriżi. Dawn l-investimenti ma jridux jivvantaġġjaw lill-intrapriżi li jimmaniġġjawhom.
                  
               21.6.   FATTURI OĦRA TA' VALUTAZZJONI
         
                     (1)
                  
                  
                     Waqt l-eżaminar ta' l-għajnuna ta' l-Istat maħsuba bħala kumpens għal spejjeż mhux rekuperabbli, l-Awtorità għandha tqis b'mod partikolari d-daqs u l-grad ta' l-interkonnessjoni tan-netwerk konċernat u ta' l-istruttura ta' l-industrija ta' l-elettriku. Hija anqas il-possibbiltà li għajnuna għal netwerk żgħir bi grad ta' interkonnessjoni baxx mal-bqija taż-ZEE tiġġenera tagħwiġ sostanzjali ta' kompetittività.
                  
               
                     (2)
                  
                  
                     Din il-metodoloġija għall-ispejjeż mhux rekuperabbli hija mingħajr preġudizzju għall-eżekuzzjoni, fir-reġjuni koperti mill-Artikolu 61(3)(a) tal-Ftehim taż-ŻEE, tal-linji ta' gwida għall-għajnuna reġjonali nazzjonali (7). Skond l-Artikolu 59(2) tal-Ftehim taż-ŻEE, meta l-applikazzjoni tar-regoli ta' l-għajnuna ta' l-Istat għall-ispejjeż mhux rekuperabbli tfixkel l-eżekuzzjoni, f'sens legali jew fil-fatt, tax-xogħol partikolari assenjat lil dawk l-intrapriżi li jkun fdat lilhom l-immaniġġjar tas-servizzi ta' interess ekonomiku ġenerali jew li jkollhom il-karattru ta' monopolju fiskali, tista' tingħata deroga minn dawk ir-regoli bil-kundizzjoni li l-kummerċ ma jiġix affettwat b'mod kuntrarju għall-interessi tal-Partijiet Kontraenti.
                  
               
                     (3)
                  
                  
                     Ir-regoli stipulati f'din il-metodoloġija għall-għajnuna ta' l-Istat maħsuba bħala kumpens għall-ispejjeż mhux rekuperabbli li jirriżultaw mid-Deċiżjoni 168/1999 japplikaw indipendentement minn jekk l-intrapriżi konċernati humiex proprjetà pubblika jew privata.”
                  
               
      
         (1)  ĠU L 27, 30.1.1997, p. 20.
      
         (2)  ĠU L 61, 1.3.2001, p. 23, u s-Suppliment taż-ŻEE Nru 11, 1.3.2001, p. 221.
      
         (3)  L-Artikolu 3 tad-Direttiva Nru 168/1999 jiddikjara li: ‘Din id-Deċiżjoni għandha tidħol fis-seħħ fis-27 ta' Novembru 1999, bil-kundizzjoni li n-notifiki kollha skond l-Artikolu 103(1) tal-Ftehim ikunu saru lill-Kumitat Konġunt taż-ŻEE.’
      
         (4)  Fil-każ ta' kuntratt fit-tul ta' bejgħ jew xiri, l-ispejjeż mhux rekuperabbli jkunu, għalhekk, ikkalkulati fuq bażi ta' paragun mal-kondizzjonijiet li fihom, f'suq liberalizzat, l-intrapriża normalment kienet setgħet tbiegħ jew tixtri l-prodott konċernat, coeteris paribus.
      
      
         (5)  Wieħed irid jifhem li investimenti li ma jistgħux ikunu rkuprati jew li mhumiex ekonomikament vijabbli b'riżultat tal-liberalizzazzjoni tas-suq intern ta' l-elettriku jistgħu jikkostitwixxu spejjeż mhux rekuperabbli fl-ambitu tas-sens ta' din il-metodoloġija, ukoll meta t-tul tal-ħajja ekonomika tagħhom ikun estiż, bi prinċipju, lilhinn mill-2006. Barra minn hekk, l-impenji jew il-garanziji li assolutament iridu jkomplu jiġu onorati wara s-26 ta' Novembru 2006 għaliex jekk dan ma jsirx jista' jinħoloq lok għal riskji konsiderevoli għall-ħarsien ta' l-ambjent, is-sigurezza pubblika, il-ħarsien soċjali tal-ħaddiema u s-sigurezza tan-netwerk ta' l-elettriku, jistgħu, f'każ ta' ġustifikazzjoni xierqa, jikkostitwixxu spejjeż mhux rekuperabbli eliġibbli skond din il-metodoloġija.
      
         (6)  ĠU L 237, 6.9.2001, p. 16.
      
         (7)  ĠU L 111, 29.4.1999, u s-Suppliment taż-ŻEE Nru 18. Ara f'dan il-kuntest il-kapitolu 25 tal-Linji ta' Gwida għall-għajnuna ta' l-Istat.